SNUR: Dagnes partisekretær Raymond Johansen (Ap) vil ikke nekte lokalpolitikere å samarbeide med Frp slik forgjengeren Martin kolberg forsøkte før valget i 2007. Her deltar Johansen i integreringsdebatt i innvandrerbydelen Fjell i Drammen i 2009. Foto: Markus Aarstad

Ap-ledelsen åpner for Frp-samarbeid

Martin Kolberg (Ap) la ned «forbud» mot samarbeid med Frp ved kommunevalget i 2007. Men nå har Ap-ledelsen snudd.

19. juli 2011

Artikkelen er over ni år gammel

Samarbeid Forskjellene er store mellom et politisk samarbeid og et valgteknisk smarbeid mellom partiene i en kommune.

Når partiene inngår et politisk samarbeid, går de sammen, gjerne før valget, om å meisle ut en felles politisk plattform.

Etter valget kan partiene inngå avtaler på tvers av politiske linjer for å sikre seg posisjoner - for eksempel som ordfører, varaordfører og representant i formannskapet. Et slikt valgteknisk samarbeid innebærer ikke at partiene stemmer likt i kommunestyret. Vis mer

Av Herman Prein Moestue

Partisekretær Raymond Johansen (Ap) vil ikke nekte noen lokalpolitikere å samarbeide med Frp etter valget 12. september.

- Jeg er opptatt av at vi har lokalt valgte politikere, sier Raymond Johansen til VG.

- Kommune-Norge ser veldig ulikt ut. I noen kommuner har du bare 500 innbyggere. Historien har vist at man lokalt har de beste forutsetningene til å komme frem til løsninger, sier Raymond Johansen til VG.

Les også: Arbeiderpartiet størst i ny måling

«Unaturlig»

Dermed legger han seg på en helt annen linje enn partiledelsen gjorde før valget i 2007.

Daværende partisekretær Martin Kolberg (Ap) ga en klar ordre til sine egne lokalpolitikere om å si nei til samarbeid med Frp i kommunene:

VIL IKKE HA FRP: Martin Kolberg. Foto: Markus Aarstad

- Det er høyst unaturlig å ha noe med Frp å gjøre, sa Kolberg i 2006.

- Vi ønsker klarere markering av partipolitikken i kommunene og fylkene, sa Kolberg, som tok avstand fra valgteknisk samarbeid om posisjoner:

- Et valgteknisk samarbeid gir politiske bindinger og avtaler, sa Kolberg den gangen.

Les også: Jagland slakter Kolbergs Frp-taktikk

- Sjelden

Kolberg fikk full støtte av Jens Stoltenberg.

Men nå har både statsministeren og Aps partisekretær et mer avslappet forhold til Frp.

- Vi har veldig mange flinke folk i kommunene som kjenner til de lokale forholdene og som tar seg av den tekniske konstitueringen, sier Johansen.

- Martin Kolberg mente i 2007 at ethvert samarbeid med Frp i Kommune-Norge burde unngås. Hva sier du til det?

- Det har jeg ikke noe behov for å kommentere, annet enn at det i de aller fleste kommunene selvsagt er politisk unaturlig å samarbeide med Frp, svarer Johansen.

- Du vil altså ikke legge noen føringer for hvordan Ap legger kabalen i kommunene?

- Igjen er jeg opptatt av at vi har lokalt valgte politikere som er opptatt av å få gjennom mest mulig Arbeiderparti-politikk i sin kommune, sier Johansen, og understreker at det er stor forskjell mellom politiske og rene valgtekniske samarbeid.

- Det er svært sjelden Ap inngår politiske samarbeid med Frp, sier han.

Jens Stoltenberg er på ferie, men Statsministerens kontor sier at Ap-ledelsen er samstemt i saken. - En naturlig utvikling, sier statssekretær Hans Kristian Amundsen (Ap).

Ved lokalvalget i 2007 sikret Ap seg ordførervervet med støtte av Frp i syv kommuner, ifølge Arbeiderpartiets egne oversikter.

Jensen: - Lokal tillit

AP-KUVENDING: Mener Frp-leder Siv Jensen. Foto: Terje Bringedal

Fremskrittspartiets leder Siv Jensen sier det er positivt at Raymond Johansen inntar en annen holdning enn forgjengeren Martin Kolberg.

- Det er ikke den eneste kuvendingen partiet har tatt, sier hun til VG.

Jensen er overbevist om at Ap tapte mye på Kolbergs anti-Frp-retorikk.

Les også: Frp går fram - Høyre tilbake

Hun vil ikke legge føringer for hvem Frps lokalpolitikere skal samarbeide med. - Jeg har full tillit til at lokalpolitikerne i Frp finner frem til den løsningen som er best i deres kommune, sier Jensen.

HER ER DE FORNØYDE FRP-PARTNERNE I KOMMUNE-NORGE

Ved forrige lokalvalg i 2007 inngikk Ap valgteknisk samarbeid med Frp i åtte kommuner. VG har snakket med ordførerne i fire av dem.

FORNØYD: John Danielsen. Foto: Terje Mortensen

**John Danielsen, ordfører i Øksnes (Nordland):

- Det er veldig stor forskjell på rikspolitikken og lokalpolitikken. Her samarbeider Ap og Frp fra sak til sak, det er ikke snakk om politisk samarbeid. Etter valget i 2007 ga vi klare tilbakemeldinger til Ap-ledelsen om at kommunepolitikken fungerer best med de partiene som vi har.

**Kirsten Gjestemoen Hovda, ordfører i Nore og Uvdal (Buskerud):

- Et valgteknisk samarbeid med Frp var ikke noen hindring. Nå har vi hatt større sjanser for å få gjennomført Aps program. Det var aldri noen fare for politiske bindinger mellom Ap og Frp, for vi hadde ikke felles politisk plattform. Jeg synes vi har hatt et ryddig forhold.

**Anne-Hilde Rese, ordfører i Hurum (Buskerud):

- Lokalpolitikk er et persongalleri. Det var aldri et ønske om samarbeid med Frp, for vi samarbeider primært med venner. Det valgtekniske samarbeidet fikk vi avklart med partisekretæren (Martin Kolberg, red.anm.). Det var greit. Vi får stadig vekk signaler om å finne andre partnere.

FORNØYD: Maya Twedt Berli Foto: Henrik Hanselmann

**Maya Twedt Berli, ordfører i Vegårshei (Aust-Agder):

- Samarbeidet har fungert veldig bra. Noen saker kan vi ikke bli enige om. Ellers er partiene er veldig like. Vi har mange felles saker i partiprogrammene, og få store skillelinjer. En sak der vi har vært uenige i, er mottak av flyktninger.

PS! Martin Kolberg svarte ikke på VGs henvendelser i går.

Publisert: 19.07.11 kl. 11:00